Sersant sterf: Koeël glo uit bendelid se loop | Netwerk24
Deur Maygene De Wee 25 Junie 2019 11:32
Sers. Donovan Prins (34) van Portlands, Mitchells Plain, is in die aanval op hom en sy kollega gewond.
Prins, wat aan die Steenberg-polisiekantoor verbonde was en vir misdaadvoorkomingseenheid gewerk het, het in die Melomed-hospitaal aan sy wonde beswyk.
Polisiebronne het gesê die voorval het kort ná 23:15 gebeur.
Prins en sy kollega, 'n konstabel, was op patrollie toe hulle by die Fawley Hof-woonstelle in Lavender Hill op vyf vermeende lede van die Mongrels-bende afgekom het.
Vermeende bendelede het sers. Donovan Prins na bewering Maandag kort ná 23:15 in Lavender Hill gewond. Hy het kort daarna gesterf. Hy was aan die Steenberg-polisiekantoor verbonde en het vir misdaadvoorkomingseenheid gewerk. Foto: Verskaf
Die vermeende bendelede het glo in alle rigtings gespat toe hulle die patrollievoertuig opmerk.
Prins-hulle het twee in hul voertuig tot in Grindelsingel agtervolg, waar op die polisievoertuig geskiet is.
Die koeëls het Prins deur die voertuig se deur aan die bestuurskant in sy bolyf getref.
Die bronne sê sy kollega het daarin geslaag om die gewonde Prins na die passasierskant oor te skuif en met hom na die Melomed-hospitaal in Tokai gejaag. Prins het daar aan sy wonde beswyk.
'n Polisiewoordvoerder, lt.kol. Andrè Traut, het gesê die polisie volg alle leidrade op.
Die Wes-Kaapse polisiebestuur het Dinsdag sy medelye met Prins se familie en kollegas uitgespreek.
Sy familie is verseker dat die polisie alles in sy vermoë sal doen om die skuldiges vas te trek.
Mense met inligting oor die voorval kan die Stop Misdaad-nommer by 0860 010 111 skakel. "Alle inligting sal as vertroulik gehanteer word," het Traut gesê.